钦定古今图书集成/明伦汇编/官常典/第748卷 > 朱新鍱
## 钦定古今图书集成/明伦汇编/官常典/第748卷 > 朱新鍱

按《明外史忠义传》：“新鍱，晋府宗室也，家汾州。崇祯十
四年，由宗贡生为中部知县，见民生憔悴，凄然泣下，
绘图将入告。会有事他邑，土寇乘间陷其城，坐免官，
图不果上，已而复任。署事者闻贼入关，亟欲解印去，
惴惴恐不即受，新鍱毅然曰：‘受国恩无以报，此吾致
命之秋也’。即受之。未几，贼传檄至，新鍱方巡城，怒而”
碎之，议拒守。然邑新遭寇，人情瓦解，乃属父老令速
去，而己誓必死。妻卢氏、妾薛氏、冯氏请先自尽，许之。
有女方数岁，新鍱拊其背而勉之缢，左右皆泣下。乃
书表封印，使人驰送京师，冠带望阙拜，又望拜其母，
即自经。士民葬之社坛侧，以妻女祔。先是，土寇薄城，
县丞光先与战不胜，遂自焚。新鍱归，哭之恸，曰：“杀身
成仁，虽死犹生。”至是亦死难。